স্টকহোম
স্টকহোম (সুইডীয়: Stockholm; সুয়েডিয়: [ˈstɔ̂kː(h)ɔlm] (শুনুন)) হচ্ছে সুইডেনের রাজধানী ও বৃহত্তম শহর। এটি সুইডেনের পাশাপাশি স্ক্যান্ডিনেভিয়ায় সর্বাধিক জনবহুল শহুরে অঞ্চল। স্টকহোম অঞ্চলের প্রায় ১ মিলিয়ন মানুষ পৌরসভাধীন কেন্দ্রীয় স্টকহোমে বসবাস করেন। এছাড়া প্রায় ১.৬ মিলিয়ন মানুষ শহরাঞ্চলে, এবং ২.৪ মিলিয়ন মানুষ মহানগর অঞ্চলে বসবাস করে। শহরটি চৌদ্দটি দ্বীপ জুড়ে বিস্তৃত যেখানে ম্যালারেন লেক বাল্টিক সাগরের প্রবাহিত হয়েছে। শহরের পূর্বে এবং উপকূল বরাবর স্টকহোম দ্বীপপুঞ্জের দ্বীপ শৃঙ্খল রয়েছে। প্রস্তর যুগে খ্রিষ্টপূর্ব ৬ষ্ঠ সহস্রাব্দে থেকে এলাকাটিতে প্রথম বসতি স্থাপন করা হয়। পরবর্তীতে ১২৫২ সালে সুইডিশ রাজনীতিবিদ বিরগার জার্ল এখানে শহর প্রতিষ্ঠা করেন। স্টকহোম হচ্ছে সুইডেনের সাংস্কৃতিক, মিডিয়া, রাজনৈতিক এবং অর্থনৈতিক কেন্দ্র। স্টকহোম অঞ্চলটি এককভাবে দেশের জিডিপির এক তৃতীয়াংশের বেশি, এবং মাথাপিছু জিডিপির হিসেবে ইউরোপের শীর্ষ ১০টি অঞ্চলের মধ্যে রয়েছে। একটি আলফা-বৈশ্বিক শহর হিসাবে চিহ্নিত। এটি স্ক্যান্ডিনেভিয়ার বৃহত্তম এবং নর্ডিক অঞ্চলে কর্পোরেট সদর দফতরের প্রধান কেন্দ্র। এই শহরটিতে ইউরোপের শীর্ষস্থানীয় কয়েকটি বিশ্ববিদ্যালয় রয়েছে, যেমন: স্টকহোম স্কুল অফ ইকোনমিক্স, কারোলিনস্কা ইনস্টিটিউট এবং কেটিএইচ রয়্যাল ইনস্টিটিউট অফ টেকনোলজি। এটি স্টকহোম কনসার্ট হল এবং স্টকহোম সিটি হলে বার্ষিক নোবেল পুরস্কার অনুষ্ঠান ও ভোজের আয়োজন করে। শহরের অন্যতম মূল্যবান জাদুঘর, ভাসা জাদুঘর, স্ক্যান্ডিনেভিয়ার সবচেয়ে দর্শনীয় অ-শিল্প জাদুঘর। ১৯৫০ সালে চালুকরা স্টকহোম মেট্রো এর স্টেশনসজ্জার জন্য সুপরিচিত; একে বলা হয় বিশ্বের দীর্ঘতম আর্ট গ্যালারি। সুইডেনের জাতীয় ফুটবল অঙ্গন এই শহরের মধ্য-উত্তরে অবস্থিত। জাতীয় অভ্যন্তরীণ অঙ্গন এরিকসন গ্লোব শহরের দক্ষিণাঞ্চলে অবস্থিত। শহরটি ১৯১২ গ্রীষ্মকালীন অলিম্পিকের আয়োজক ছিল। এছাড়া অস্ট্রেলিয়ার ভিক্টোরিয়ার মেলবোর্নে অনুষ্ঠিত ১৯৫৬ গ্রীষ্ম অলিম্পিকের অশ্বারোহী অংশের আয়োজক ছিল স্টকহোম। স্টকহোম সুইডিশ সরকার এবং এর বেশিরভাগ এজেন্সির আসন। এখানে রয়েছে বিচার বিভাগের সর্বোচ্চ আদালত, এবং সুইডিশ রাজা ও প্রধানমন্ত্রীর সরকারি আবাসস্থল। রোজেনবাদ ভবনে সরকারের আসন অবস্থিত। এছাড়া সুইডিশ সংসদ রিক্সডাগ প্রধানমন্ত্রীর বাসভবন স্যাজার হাউস সংলগ্ন।। স্টকহোম প্যালেস সুইডিশ রাজতন্ত্রের সরকারি বাসস্থান এবং প্রধান কর্মক্ষেত্র, অন্যদিকে স্টকহোমের উপকণ্ঠে বিশ্ব ঐতিহ্যবাহী স্থান ড্রটনিংহোলম প্যালেস রাজ পরিবারের ব্যক্তিগত বাসভবন হিসাবে কাজ করে।